text: Frygt for drukneulykke udløste alarm
  24 august 2013 kl. 09.03
  Strandgæster i Esbjerg slog i aftes alarm, fordi de frygtede, at en svømmer var druknet.
  Politipatruljer, redningsfartøjer og en redningshelikopter eftersøgte i aftes en svømmer, fordi nogle strandgæster i Esbjerg havde slået alarm.
  - De havde set svømmeren gå i vandet og svømme langt ud, og pludselig kunne de ikke se ham mere. Derfor slog de alarm, og vi sendte alt afsted, siger vagtchefen ved Syd- og Sønderjyllands Politi ifølge ritzau.
  Han havde imidlertid blot taget en meget lang svømmetur, viste det sig.
  Helikopteren spottede ham nemlig, da han gik i land på den lille ø Langli ud for Esbjerg.
  